**NOTA DE FUNDAMENTARE**

**la proiectul Hotărârii Guvernului privind aprobarea Regulamentului**

**cu privire la efectuarea auditului energetic de către întreprinderile mari**

|  |
| --- |
| **1. Denumirea sau numele autorului și, după caz, a/al participanților la elaborarea proiectului actului normativ** |
| Proiectul hotărârii de Guvern privind aprobarea Regulamentului cu privire la efectuarea auditului energetic de către întreprinderile mari (în continuare – Proiectul hotărârii de Guvern) a fost elaborat de către Ministerul Energiei, Direcția eficiență energetică |
| **2. Condițiile ce au impus elaborarea proiectului actului normativ** |
| *2.1. Temeiul legal sau, după caz, sursa proiectului actului normativ*  Proiectul Hotărârii de Guvern a fost elaborat în temeiul art. 9 alin. (1) lit. g) din Legea nr. 139 din 19 iulie 2024 cu privire la eficiența energetic (Monitorul Oficial al Republicii Moldova, 2018, nr.309-320, art. 476).  Totodată, proiectul menționat este elaborat în scopul executării prevederilor art.19, alin.(1) și art. 30 alin.(8), (14) din Legea nr.139/2018 cu privire la eficiența energetică, ce stipulează că întreprinderile mari care nu intră sub incidența Legii nr.179/2016 cu privire la întreprinderile mici şi mijlocii efectuează auditul energetic în conformitate cu cerinţele şi principiile stabilite în Regulamentul cu privire la efectuarea auditului energetic de către întreprinderile mari, elaborat de către Instituția Publică responsabilă de implementarea politicilor în domeniul eficienţei energetice - Centrul Național pentru Energie Durabilă – în continuare CNED.  De asemenea, alin. (2) al aceluiași articol, statuează că întreprinderile mari, menţionate la alin.(1), care implementează un sistem de management energetic sau de mediu sînt scutite de la aplicarea cerinţelor prevăzute la alin.(1) cu condiţia că sistemul respectiv implică efectuarea auditului energetic care corespunde criteriilor minime stabilite în anexa nr.5 la Legea nr.139/2018 cu privire la eficiența energetică. |
| *2.2. Descrierea situației actuale și a problemelor care impun intervenția, inclusiv a cadrului normativ aplicabil și a deficiențelor/lacunelor normative*  Subiectul eficienței energetice este de o importanță majoră pe agenda energetică a Guvernului Republicii Moldova, având în vedere că aceasta importă o cantitate semnificativă (aproximativ 80%, atât în ceea ce privește consumul primar de energie, cât și consumul final de energie, conform datelor statistice oficiale valabile pentru anul 2022) din resursele energetice necesare. Prin transpunerea în Legea nr.139/2018 cu privire la eficiența energetică a Directivei 2012/27/UE privind eficiența energetică și Directivei 2018/2002 de modificare a Directivei 2012/27/UE, ambele în varianta adaptată și aprobată prin deciziile respective ale Consiliului ministerial al Comunității Energetice, autoritățile naționale au confirmat preocuparea față de eficientizarea consumului de resurse energetice în toate sectoarele economiei naționale și angajamentul punerii în aplicare a unor principii de dezvoltare durabilă.  Transpunerea directivelor europene în Legea nr.139/2018 a asigurat integrarea principiului „eficiența energetică înainte de toate” (EN ”energy efficiency - first” principle) în politicile naționale și, prin urmare, confirmă angajamentul ferm de promovare a eficienței energetice drept unul din pilonii de bază ai politicilor energetice naționale.  Legea nr.139/2018 cu privire la eficiența energetică instituie cadru juridic primar al cărui rol este promovarea consumului rațional de energie în toate sectoarele de consum a resurselor energetice, bazându-se pe piloni precum i) consolidarea cadrului instituțional responsabil de implementare a politicilor în domeniul eficienței energetice, ii) stabilirea premiselor legale naționale pentru aprobarea țintei de eficientizare a consumului pentru orizontul de timp 2030, iii) implementarea conceptului de „economii de energie anuale obligatorii”, iv) implementarea conceptului „schemei de obligații în domeniul eficienței energetice”, **v)** **elaborarea obligatorie a auditurilor energetice de către întreprinderile mari, în calitate de instrumente de conștientizare a importanței consumului rațional, dar și a oportunităților existente de raționalizare a acestuia,** vi) fortificarea rolului autorităților publice locale în implementarea politicilor de eficiență energetică, implicit a managerilor energetici, vii) promovarea eficienței energetice în procedurile de achiziții publice, viii) promovarea contractelor de performanță energetică, în calitatea acestora de instrumente de piață pentru finanțarea domeniului și ix) consolidarea rolului exemplar al clădirilor publice deținute de către autoritățile administrației publice centrale de specialitate.  În conformitate cu prevederile art.30, alin.(14) din Legea nr.139/2018 cu privire la eficiența energetică, se stipulează că întreprinderile mari care nu intră sub incidența Legii nr. 179/2016 cu privire la întreprinderile mici și mijlocii vor efectua primul audit energetic în termen de un an de la publicarea în Monitorul Oficial al Republicii Moldova a Regulamentului cu privire la efectuarea auditului energetic de către întreprinderile mari și, ulterior, vor efectua audituri energetice cel puțin o dată la fiecare 4 ani de la data efectuării ultimului audit energetic.  În acest context, conchidem că problema de bază constă în faptul că companiile mari vor efectua auditul energetic în mod individual și neunivoc conform unor proceduri diferite ce afectează atingerea obiectivelor stabilite de Legea nr.139/2018 cu privire la eficiența energetică.  În același timp, o problemă de altă natură decât legală, este necesitatea optimizării consumului de resurse energetice de către marii consumatori industriali. Aceste eforturi ar duce la reducerea consumului de energie la nivel național, creșterea competitivității produselor și/ sau serviciilor prestate de către respectivele entități, precum și creșterea gradului de securitate energetică a statului.  O analiză a competitivității sectorului industrial național a demonstrat că în cele mai multe sub-sectoare, indicatorii de performanță energetică a producătorilor locali în unele subramuri sunt plasați sub cei aferenți producătorilor de bunuri și prestatorilor de servicii din Uniunea Europeană, iar în alte subramuri depășesc aceste valori, după cum poate fi observat dintr-un raport al Secretariatului Comunității Energetice la subiectul potențialului de eficiență energetică al Republicii Moldova. Figura 1.    ***cele mai importante sub-ramuri***  Figura 1. Analiza comparativă a intensității energetice a industriei RM și UE-28, pentru anul 2018  Sursa: Study on energy efficiency potential in Moldova, Energy Community Secretariat, 2019  Din analiza graficului de mai sus poate fi observat faptul că sectoarele cele mai reprezentative pentru economia națională – i) minerale nemetalice[[1]](#footnote-1) ii) industria alimentară, a băuturilor și a produselor din tutun[[2]](#footnote-2), sunt mai energofagă decât ramurile similare ale UE de cca. 4,1-4,4 ori. În concluzie, industria națională trebuie să adopte cele mai noi standarde și să implementeze cele mai avansate tehnologii și procese, astfel încât să poată deveni la fel de competitive ca produsele și serviciile prestate pe piața comunitară.  Ca urmare, din considerentele că în legea sus-numită lipsește definirea noțiunii de întreprindere mare, respectiv în proiectul Regulamentului cu privire la efectuarea auditului energetic de către întreprinderile mari, urmează a concretiza noțiunea dată, cât și a indica criteriile de stabilire a Listei întreprinderilor mari, procedura de efectuare și raportare a auditorilor energetice, și a modului de sancționare.  În contextul enunțat, în scopul executării de către Guvern a sarcinilor atribuite prin lege, a fost elaborat proiectul Hotărîrii de Guvern privind aprobarea Regulamentului cu privire la efectuarea auditului energetic de către întreprinderile mari.  Printre părțile interesate ca rezultat al aprobării Prezentului Regulament putem menționa:   * Întreprinderile mici și mijlocii; * Întreprinderile mari; * Asociațiile obștești; * Întreprinderile din sectorul energetic. |
| **3. Obiectivele urmărite și soluțiile propuse** |
| 3.1. Principalele prevederi ale proiectului și evidențierea elementelor noi  Obiectivele urmărite de proiectul de hotărâre de Guvern, sunt următoarele:   1. Stabilirea criteriilor pentru identificarea întreprinderilor mari care au obligația de efectuare a auditurilor energetice cu o periodicitate de 4 ani; 2. Stabilirea cerințelor față de întreprinderile mari pentru implementarea sistemului de management energetic sau de mediu; 3. Crearea mecanismelor de suport pentru întreprinderile mari în vederea identificării potențialului de economisire a energiei, cu atragerea după caz, a mijloacelor financiare sub formă de grant în vederea implementării măsurilor de eficiență energetică   Astfel, principalele prevederi ale proiectului, stabilesc următoarele:  **1) modul de definire a întreprinderilor mari și criteriile de stabilire a listei întreprinderilor mari:**   1. În conformitate cu prevederile Legii nr. 179/2016 cu privire la întreprinderile mici și mijlocii se definesc ca fiind întreprinderi mari întreprinderile, care nu intră sub incidența și îndeplinesc cumulativ următoarele condiții: 2. au un număr mediu anual de salariați (numărul mediu scriptic al personalului în perioada de gestiune) mai mare de 249; 3. realizează o cifră anuală de afaceri (venituri din vânzări) mai mare de 100 de milioane de lei sau dețin active totale (active imobilizate și active circulante) mai mari de 100 de milioane de lei, conform ultimei situații financiare aprobate.   Totodată, având în vedere prevederile art. 12 alin. (1) lit. o) din Legea nr. 139/2018 cu privire la eficiența energetică, punctului 9 alin. (1) lit. m) din Anexa nr. 1 la Hotărârea Guvernului nr.1060/2023 cu privire la organizarea și funcționarea Instituției Publice Centrul Național pentru Energie Durabilă, CNED are misiunea de a identifica și stabili lista întreprinderilor mari care urmează să efectueze auditul energetic și le notifică despre acest fapt.  În acest context, la elaborarea listei întreprinderilor mari se va ține cont inclusiv de informația parvenită din partea Biroului Național de Statistică, care la solicitarea CNED va prezenta, datele din ultimele situații financiare pentru întreprinderile, care nu intră sub incidența Legii nr. 179/2016 cu privire la întreprinderile mici şi mijlocii și au un consum primar de energie mai mare de 500 tep.  De asemenea, în proiectul Regulamentului privind efectuarea auditului de către întreprinderile mari este stabilit că lista întreprinderilor mari care vor avea obligația de a efectua auditul energetic se va determina inclusiv cu luarea în considerare a consumului primar de energie, care va determina și permite o filtrare/selectare corectă a întreprinderilor mari a căror performanță este una slabă și care vor avea, în consecință, obligația de efectuare a auditului energetic sau vor alege să implementeze un sistem de management energetic sau de mediu.  Precizăm că, în conformitate cu Ghidul privind auditurile energetice elaborat și aprobat de Secretariatul Comunității Energetice și Final Report for DG ENERGY ENER/C3/2013-484/13/FV2017-427/01 Development of recommendations on the implementation of certain aspects of Article 8 and Annex VI of the Energy Efficiency Directive, legislația națională a țărilor membre UE și țărilor contractante din Comunitatea Energetică prevăd niște indicatori specifici de natură economico - financiară pentru a defini întreprinderile - i) numărul scriptic de angajați (250 de persoane), ii) cifra de afaceri (50 milioane EUR) și iii) valoarea activelor totale (43 milioane EUR), care de regulă mai pot fi supliniți cu o valoare/ prag, în termen absoluți, a consumului anual de energie, de la care survine obligația efectuării auditului energetic.  Astfel, menționăm că și Republica Moldova, pe lângă condițiile cumulative stabilite în Legea nr. 179/2016 cu privire la întreprinderile mici şi mijlocii care permit stabilirea statului de companie mare sau IMM, urmărește stabilirea similară a unui criteriu adițional care ar permite obligarea de a-și audita consumul de resurse energetice doar companiile care au depășesc un anumit consum de energie considerat a fi considerabil pentru economia națională.  Astfel, menționăm că autorul va considera opțiunea de stabilire a unui minim al consumului primar de energie al întreprinderii de la care survine obligația de auditare energetică.  O parte din statele membre ale UE au stabilit „praguri” similare, iar mai jos sunt aduse unele referințe:   * Bulgaria – consumul total de energie echivalent 3.000 MWh anual * Portugalia – consul total de energie echivalent 500 tep/ an (5.815 MWh/an) * România - consum total de energie echivalent 1000 tep/ an (11.630 MWh/an)   Prin urmare, în cazul Republicii Moldova un prag stabilit la nivelul de 500 tep/an (5.815 MWh/an de energie (toate tipurile de resurse energetice) ar fi oportună.  În acest context, în scopul identificării criteriilor și principiilor la elaborarea proiectului Hotărârii Guvernului privind aprobarea Regulamentului cu privire la efectuarea auditului energetic de către întreprinderile mari, cu suportul CNED a fost solicitat de la 47 de întreprinderi/companii mari prezentarea copiei primelor 4 pagini ale raportului statistic Cercetarea statistică anuală 1-BE - Balanța energetică pe anul 2022, care conțin informația din capitolul I. Resursele și distribuția combustibililor și energiei.  Astfel, urmărind rezultatele acestui exercițiu s-a stabilit ca CNED va notifica întreprinderile mari, care vor avea un consum de energie primară mai mare decât 500 tep despre obligația indicată în art. 19 alin. (1) din Legea nr. 139/2018 de a efectua auditul energetic în termen de 1 an de la publicarea în Monitorul Oficial al Republicii Moldova a Regulamentului cu privire la efectuarea auditului energetic de către întreprinderile mari. Lista întreprinderilor mari urmează a fi actualizată și aprobată anual de către IP CNED, cu publicarea pe site-ul web oficial al acesteia.  **2) obligațiile întreprinderilor mari și cerințele de efectuare a auditurilor energetice:**  Auditul energetic se va efectua în baza contractelor încheiate cu o companie prestatoare de servicii de audit energetic din Republica Moldova și/ sau de peste hotare, care are în calitate de angajat cel puțin un auditor energetic, calificat și înregistrat în conformitate cu prevederile Regulamentului cu privire la auditorii energetici și auditul energetic aprobat prin Hotărârea Guvernului nr. 676/2020  Efectuarea auditului energetic, ca și regulă generală, ce stă la bazele politicilor naționale sectoriale, este obligatorie în cazul proiectelor în domeniul eficienței energetice și surselor regenerabile de energie, finanțate total sau parțial din bugetul de stat și/ sau din bugetele autorităților administrației publice locale, direct sau prin intermediul fondurilor/ instrumentelor de finanțare, precum și al proiectelor finanțate de CNED. În cazul proiectelor de eficiență energetică, finanțate din bugetul de stat sau din bugetele autorităților administrației publice locale, selectarea companiilor prestatoare de servicii de audit energetic, care vor presta serviciul de audit energetic, se efectuează în mod obligatoriu prin intermediul procedurilor de achiziții publice organizate în conformitate cu Legea nr.131/2015 privind achizițiile publice.  În sectorul real al economiei, după cum a fost menționat mai sus, obligația întreprinderilor mari de a-și audita energetic procesele tehnologice sau consumul de resurse în clădiri, este stabilită de Legea nr. 139/2018 cu privire la eficiența energetică. Întru asigurarea prestării unor servicii calitative către părțile obligate, statul instituie prin Legea sus-menționată și Regulamentul cu privire la auditorii energetici și auditul energetic, aprobat prin Hotărârea Guvernului 676/2020, un mecanism de pregătire, calificare și înregistrare, cât și perfecționare profesională continuă a capacităților respective.  Întreprinderile mari nu sunt în drept să angajeze/ contacteze, pentru efectuarea auditului energetic, auditorii care figurează în calitate de angajați în cadrul întreprinderii propriu-zise.  Auditorul energetic este obligat să își desfășoare activitatea cu imparțialitate, calitativ şi în termen, în condițiile stabilite în prezentul Regulament, în Regulamentul cu privire la auditorii energetici și auditul energetic aprobat prin Hotărârea Guvernului 676/2020, și în Legea nr. 139/2018 cu privire la eficiența energetică, inclusiv cu respectarea obligațiilor stabilite la articolul 20, alineat (6).  Auditul energetic se efectuează cu respectarea principiilor stabilite în standardele SM EN 16247-1 – Audit energetic. Partea 1: Cerințe generale; SM EN 16247-2 – Audituri energetice. Partea 2: Clădiri; SM EN 16247-3 – Audituri energetice. Partea 3: Procese; SM EN 16247-4 – Audituri energetice. Partea 4: Transport.  **3) modul de raportare a auditurilor energetice efectuate întreprinderile mari:**  Raportul de audit energetic efectuat pentru întreprinderile mari vor fi conforme în funcție de necesitate cu Modelul de raport de audit energetic pentru auditurile energetice în Sectorul Clădiri, Modelul de raport de audit energetic pentru auditurile energetice în Sectorul Industrie și Modelul de raport de audit energetic pentru auditurile energetice în Sectorul Transport.  Întreprinderile mari, care au obligația de efectuare a auditului energetic în corespundere cu art. 19 alin. (1) din Legea 139/2018 cu privire la eficiența energetică urmeazăă să elaboreze și să prezinte CNED copia raportului de audit  **4) drepturile și obligațiile auditorilor energetici și ale întreprinderilor mari:**  Întreprinderile mari, notificate de către CNED, care consumă anual o cantitate de energie primară mai mare de 1000 tep vor avea următoarele obligațiuni:   * să efectueze odată la 4 ani audituri energetice care să cuprindă analiza tuturor consumurilor anuale primare de energie; * să completeze și să transmită către IP CNED Raportul privind consum anual de energie primară , conform modelelor aprobate de IP CNED; * să suporte total sau parțial cheltuielile privind efectuarea auditului energetic.   **5) monitorizare respectării obligației de efectuare a auditului energetic de către întreprinderile mari:**  Instituția Publică Centrul Național pentru Energie Durabilă monitorizează respectarea de către întreprinderile mari a obligației de efectuare a auditului energetic în termenii și condițiile stabilite în Legea nr. 139/2018 cu privire la eficiența energetică și în prezentul Regulament.  Astfel, companiile prestatoare de servicii de audit energetic vor informa CNED cu privire la auditurile energetice efectuate la întreprinderile mari și vor face mențiuni în acest sens în Registrul auditurilor energetice, transmis anual CNED în conformitate cu Regulamentul cu privire la auditorii energetici și auditul energetic, aprobat prin Hotărârea Guvernului 676/2020.  **6) promovarea sistemului de management energetic sau de mediu și implementarea acestora:**  Conform prevederilor legale, sunt exonerate de executarea obligației privind efectuarea auditului energetic, întreprinderile mari care implementează un sistem de management energetic în conformitate cu SM ISO EN 50001 sau un sistem de management de mediu în conformitate cu SM SR EN ISO 14001,.  Astfel, sistemul de management energetic sau de mediu trebuie să includă ca măsură obligatorie efectuarea auditului energetic care să corespundă cerințelor stabilite, iar faptul implementării sistemului de management energetic sau de mediu se atestă prin prezentarea certificatului corespunzător, emis de un organism de certificare acreditat, în conformitate cu prevederile Legii nr. 235/ 2011 privind activitățile de acreditare și de evaluare a conformității.  Întreprinderile mari, care implementează Sistemul de management energetic și/sau Sistemul de management de mediu, care prelungesc valabilitatea certificatelor deținute și dețin certificatele corespunzătoare, anual până la sfârșitul anului, sunt obligate să prezinte către CNED:  1) copiile certificatelor corespunzătoare, emise de un organism de certificare acreditat, în conformitate cu Legea nr. 235/2011 privind activitățile de acreditare și de evaluare a conformității;  2) descrierea consumului de energie sau a sistemului de management energetic sau de mediu implementat;  3) lista măsurilor de îmbunătățire a eficienței energetice propuse întreprinderii mari pentru implementare;  4) lista măsurilor de îmbunătățire a eficienței energetice realizate pînă în anul curent;  5) lista măsurilor de îmbunătățire a eficienței energetice implementate pe parcursul anului curent și rezultatele/economiile de energie obținute.  În termen de o lună până la expirarea certificatului ce atestă implementarea sistemului de management energetic sau de mediu, întreprinderile mari sunt obligate să notifice CNED despre expirarea certificatului respectiv și să prezinte raportul privind efectuarea auditului energetic efectuat pe perioada deținerii acestui certificat.  Totodată, întreprinderile mari, care nu vor prelungi valabilitatea certificatelor deținute, și nu vor obține un nou certificat de implementare a sistemului de management energetic sau de mediu, sunt obligate să efectueze auditul energetic în termen de 4 ani de la expirarea certificatelor. În cazul retragerii certificatului de implementare a sistemului de management energetic sau de mediu, întreprinderile mari sunt obligate să notifice CNED despre retragerea certificatului cu indicarea motivelor retragerii lui. În termen de 4 ani de la retragerea certificatului respectiv, întreprinderile mari sunt obligate să efectueze auditul energetic cu respectarea prevederilor prezentului Regulament.  În baza informației prezentate conform cerințelor indicate în Capitolul dat de către întreprinderile mari, ce implementează sistemul de management energetic sau de mediu, CNED va efectua mențiunile corespunzătoare în lista întreprinderilor mari, care au obligația de a efectua auditul energetic.  **7) modul de aplicare a sancțiunilor în cazul neprezentării raportului de audit de către întreprinderile mari:**  În conformitate cu prevederile art.28 alin. (3) din Legea nr. 139 din 19 iulie 2018 cu privire la eficiența energetică, întreprinderile mari menționate la art.19 alin.(1) care nu îndeplinesc obligația cu privire la efectuarea auditului energetic şi care nu intră sub incidența art.19 alin.(2) li se aplică sancțiunea financiară în mărime de 0,1% din cifra de afaceri anuală. Aliniatul (4) al aceluiași articol prevede că în cazul refuzului repetat al întreprinderilor mari menționate la art.19 alin.(1), care nu intră sub incidența art.19 alin.(2), de a îndeplini obligația cu privire la efectuarea auditului energetic se aplică sancțiunea financiară în mărime de 0,5% din cifra de afaceri anuală.  De asemenea, art. 29 alin.(1) al legii prenotate stipulează că sancțiunile financiare stabilite la art.28 alin.(1)–(4) și (6) se constată și se aplică de către Inspectoratul Național pentru Supraveghere Tehnică, care colaborează cu organul central de specialitate al administrației publice în domeniul energeticii și instituția publică care asigură suport la implementarea politicilor în domeniul eficienței energetice în vederea obținerii informațiilor necesare pentru exercitarea atribuțiilor respective.  Achitarea sumei sancțiunilor financiare nu exonerează întreprinderile mari de executarea obligației de efectuare a auditului energetic.  În acest context, Regulamentul cu privire la efectuarea auditului energetic pentru întreprinderile mari urmează să prevadă o prevedere care să facă referință la procedură de sancționare deja prevăzută în Legea nr.139/2018 cu privire la eficiența energetică. |
| 3.2. Opțiunile alternative analizate și motivele pentru care acestea nu au fost luate în considerare |
| Opțiuni de alternativă nu au fost analizată, punându-se accent pe necesitatea implementării/respectării prevederilor art.19 din Legea nr.139/2018 cu privire la eficiența energetică. |
| **4. Analiza impactului de reglementare** |
| *4.1. Impactul asupra sectorului public*  Aprobarea prezentei Hotărâri de Guvern nu presupune crearea unui nou cadru instituțional. Implementarea și monitorizarea aplicării Regulamentului cu privire la efectuarea auditului energetic de către întreprinderile mari urmează a fi efectuat de către CNED. |
| 4*.2. Impactul financiar și argumentarea costurilor estimative*  Aprobarea acestui Regulament nu presupune alocarea mijloacelor financiare de la bugetul de Stat.  Ca și masuri de susținere, Ministerul Energiei va discuta cu partenerii de dezvoltare în vederea identificării măsurilor de sprijin pentru finanțarea prin intermediul proiectelor acestora a auditurilor energetice și, după caz, a măsurilor de eficiență energetică care vor fi propuse în cadrul acestor audituri energetice efectuate pentru întreprinderile mari care vor avea astfel de obligații. |
| *4.3. Impactul asupra sectorului privat*  Lista întreprinderilor mari, care vor fi obligate să efectueze auditul energetic cuprind în mare măsură întreprinderile, ce desfășoară activitatea de antreprenoriat, cu un număr mediu de personal anual mai mare de 250 de angajați și cu cifra de afaceri/venituri din vânzări anuale mai mult de 100 mil.lei.  Ca urmare, întreprinderile din sectorul privat vor fi incluse în lista întreprinderilor mari și vor implementa prevederile proiectului de Regulament sus-indicat.  CNED urmează să identifice/ stabilească lista întreprinderilor mari care urmează să îndeplinească obligația de efectuare a auditului energetic în conformitate cu criteriile, cerințele și principiile stabilite în Regulamentul cu privire la efectuarea auditului energetic de către întreprinderile mari și le va notifica despre obligațiile respective.  Astfel, întreprinderile mari care vor fi notificate de CNED vor suporta costul auditului energetic efectuat, iar în condițiile în care ar implementa un sistem de management energetic sau de mediu, aceasta obligativitate dispare.  În Republica Moldova există diferite abordări de calculare/ estimare a prețului auditului energetic pentru companiile mari (domeniul alimentar, industrie, agricultură, transport), bazate pe abordările statelor UE, unde aceste costuri sunt formate după principii de piață și negocieri directe dintre părți. Astfel, aceste costuri pot constitui 2-3% din consumul de energie sau din suma investițiilor în măsurile de eficiență energetică și care ar putea crește până la valori echivalente 5-7% în cazul în care beneficiarul dorește efectuarea unei analize mai complexe, ce ar include studierea de documente adiționale, proiecte tehnice, etc. Respectiv, pentru cazul Republicii Moldova se estimează costuri cuprinse în intervalul 5.000 şi 25.000 EUR, în dependență de complexitate şi numărul de linii de producere supuse auditării, al clădirilor, unităților de transport și tipului acestora, etc.  Aceasta obligativitate/prevedere urmărește conștientizarea de către întreprinderile mari a rolului eficientei energetice și, totodată, își propune sa-i facă sa ia in considerare implementarea unor masuri de eficientizare a consumului. Efectuarea auditurilor energetice nu impune direct implementarea ulterioara de masuri EE, cu toate că acest fapt merită a fi încurajat.  Prin urmare, exemplul oferit de linia de finanțare a eficienței energetice a BERD cunoscută drept MoSEFF, cu un buget cumulativ de 42 milioane EUR și implementat în perioada 2010-2017 a confirmat caracterul imperativ și absolut necesar al investițiilor în măsuri de eficiență energetică în industria națională, întrucât eficiența acestor investiții este deosebit de înaltă, iar resursele financiare se rambursează, din contul economiilor reale de energie obținute, în termeni cuprinși între 2 și 7 ani.  O analiză efectuată de autoritatea publică centrală în domeniul energeticii în anul 2018, odată cu elaborarea proiectului Planului Național de Acțiuni în domeniul Eficienței Energetice pentru perioada 2019-2021, a estimat că costul unei tone echivalent petrol a fi economisite în sectorul industrial este de cca. 2.660 EUR – economii care sunt valabile pe întreaga durata de viață a tehnologiei utilizate, cuprinse între 15 și 25 de ani. Acest lucru vine să confirme caracterul pe deplin justificat al intervențiilor în sectorul industrial, sub aspectul eficienței energetice. În termeni relativi, același proiect MoSEFF a demonstrat că o măsură de eficientă energetică bine aleasă poate asigura o reducere a consumului de energie în cadrul unui proces industrial de până la 80%.  Cât privește obligativitatea propriu-zisa de auditare, sub aspect practic, Directiva 2012/27/UE privind eficiența energetică, Directiva (UE) 2018/2002 a Parlamentului European și a Consiliului din 11 decembrie 2018 de modificare a Directivei 2012/27/UE privind eficiența energetică, cît și Legea nr.139/2018 cu privire la eficiență energetică, nu impun auditarea energetica individuală a fiecărui bun/ edificiu deținut de întreprindere, sau a fiecărui proces industrial. Ba din contra, acestea conțin și unele elemente de flexibilitate, precum ar fi:   * La o prima etapă, întreprinderea este în drept să facă un „screening” al propriului consum de energie, și poate decide asupra excluderii a tot ceia ce este „neesențial” și puțin important pentru activitatea întreprinderii și balanța energetica a acesteia (ex. poate fi exclus consumul de energie în clădirile administrative ale unei entități, în condițiile în care consumul major de energie are loc în careva procese industriale); * Compania poate aplica așa-numitele tehnici de „clustering” și „sampling”, care presupun gruparea si utilizarea unor șabloane pentru analiza consumului energetic al tuturor clădirilor deținute, al tuturor proceselor cu aceleași caracteristici, etc. |
| *4.4. Impactul social*  Implementarea prezentului Regulament va avea un impact pozitiv asupra întreprinderilor mari prin creșterea posibilităților de atragere a mijloacelor financiare, inclusiv cu o porțiune de grant, pentru implementarea măsurilor de eficiență energetică și/sau valorificare a surselor de energie regenerabilă în cadrul acestora începând cu clădirile în care își desfășoară activitate și terminând cu procesele industriale, a căror eficiență poate fi îmbunătățită prin implementarea celor mai noi tehnologii, contribuind astfel la sporirea competitivității acestor întreprinderi pe piață.  Mai mult ca atât, atragerea investițiilor în domeniul eficienței energetice în sectorul industrial are un impact pozitiv inclusiv datorită creșterii locurilor de muncă. Conform unui Raport cu privire la ocuparea forței de muncă în domeniul energiei la nivel mondial elaborat de către Agenția Internațională a Energiei în 2023, investirea a cca. 1 mil Euro în eficiența energetică ar presupune crearea a 8-27 locurilor de muncă adiționale, contribuind astfel la o dezvoltare economică a țării. |
| *4.4.1. Impactul asupra datelor cu caracter personal*  La elaborarea listei întreprinderilor mari care cad sub incidența prezentului Regulament CNED va asigura confidențialitatea informației statistice obținute de la Biroul Național de Statistică precum și cea colectată de la întreprinderi.  Cu referire la serviciile de audit energetic, este de menționat că acestea vor fi prestate în baza contractului încheiat în conformitate cu legislația civilă între beneficiar şi compania prestatoare de servicii de audit energetic, iar costurile serviciilor se vor determina în urma negocierilor, în funcție de complexitatea lucrărilor efectuate. Compania prestatoare de servicii de audit energetic, care a încheiat contractul de audit energetic și auditorul energetic care efectuează auditul energetic nu sunt în drept să divulge datele cu caracter personal și informația care constituie secret comercial ale beneficiarului, astfel cum este menționat în art. 20 alin(3) din Legea nr. 139/2018 cu privire la eficiența energetică. |
| *4.4.2. Impactul asupra echității și egalității de gen*  Implementarea prezentului Regulament nu prevede careva prevederi care ar putea influența în mod diferit femeile, bărbații și minoritățile de gen. |
| *4.5. Impactul asupra mediului*  Implementarea proiectului Regulamentului cu privire la efectuarea auditului energetic de către întreprinderile mari va avea impact asupra mediului prin:   * implementarea sistemului de mediu SM SR EN ISO 14001; * reducerea consumului de resurse energetice și apă; * reducerea emisiilor de CO2  ca urmare a realizării de către întreprinderile mari a măsurilor de eficiență energetică, consecutiv a consumurilor/resurselor energetice utilizate pe parcursul unui an.   Întreprinderile mari, care implementează un sistem de management energetic în conformitate cu SM ISO EN 50001 și obțin certificarea de către un organism acreditat, sau un sistem de management de mediu în conformitate cu SM SR EN ISO 14001, sunt scutite de executarea obligației privind efectuarea auditului energetic conform prezentului Regulament cu condiția că sistemul respectiv implică efectuarea auditului energetic cu respectarea cerințelor minime indicate în punctul 50 din Regulamentul cu privire la auditorii energetici și auditul energetic, aprobat prin Hotărârea Guvernului nr. 676/2020. |
| 4.6. Alte impacturi și informații relevante |
| Astfel, inexistența cadrului juridic necesar pentru efectuarea auditului energetic de către întreprinderile mari, va pune în pericol aplicarea prevederilor prin care au fost transpuse Directiva 2012/27/UE a Parlamentului European și a Consiliului din 25 octombrie 2012 privind eficiența energetică, în varianta adaptată și aprobată prin Decizia Consiliului Ministerial al Comunității Energetice nr. D/2015/08/MC-En și Directiva (UE) 2018/2002 a Parlamentului European şi a Consiliului din 11 decembrie 2018 de modificare a Directivei 2012/27/UE privind eficienta energetică, publicată în Jurnalul Oficial al Uniunii Europene L 328/210 din 21 decembrie 2018, în varianta adaptată și aprobată prin Decizia Consiliului Ministerial al Comunității Energetice nr.2021/14/MC-EnC.  În termeni de impact asupra economiei, și în contextul intenției Guvernului de a încuraja întreprinderile mari, dar și cele mici, de altfel, să-și auditeze consumurile și fluxurile de energie, poate fi trasă concluzia că, lipsa acestei obligații ar duce la păstrarea status-quo-ului pe întreg sectorul industrial, unde agenții economici nu sunt competitivi cu concurenții din statele membre ale UE. În consecință, politicile de promovare a exporturilor, precum și oportunitățile oferite de Acordul de liber schimb aprofundat și cuprinzător /DCFTA/ și cele semnate cu alte state, nu pot fi pe deplin valorificate, iar economia națională nu poate înregistra creșteri considerabile. |
| **5. Compatibilitatea proiectului actului normativ cu legislația UE** |
| *5.1. Măsuri normative necesare pentru transpunerea actelor juridice ale UE în legislația națională*  Nu este aplicabil |
| *5.2. Măsuri normative care urmăresc crearea cadrului juridic intern necesar pentru implementarea legislației UE* |
| Prevederile Legii nr.139/2018 cu privire la eficiența energetică transpune Directiva (UE) 2018/2002 a Parlamentului European și a Consiliului din 11 decembrie 2018 de modificare a Directivei 2012/27/UE privind eficiența energetică , după cum a fost adaptată prin Decizia D/2021/14/MC-EnC a Consiliului Ministerial al Comunității Energetice |
| **6. Avizarea și consultarea publică a proiectului actului normativ** |
| În scopul respectării prevederilor Legii nr. 239/2008 privind transparența în procesul decizional, anunțul privind inițierea procesului de elaborare a Proiectului Hotărârii Guvernului a fost plasat pe pagina web oficială a Ministerului Energiei, compartimentul „Transparență decizională, consultări publice” și pe portalul guvernamental.  <https://particip.gov.md/ro/document/stages/anunt-de-initiere-a-procesului-de-elaborare-a-proiectului-hotararii-guvernului-privind-aprobarea-regulamentului-cu-privire-la-efectuarea-auditului-energetic-de-catre-intreprinderile-mari/12944>  Proiectul hotărârii de Guvern conține prevederi, care pot fi tratate ca având impact asupra activității de întreprinzător, în contextul Legii nr. 235/2006 cu privire la principiile de bază de reglementare a activității de întreprinzător.  Astfel, proiectul hotărârii de Guvern împreună cu Anexa acestuia și Nota de Fundamentare urmează a fi remis pentru examinare către Grupul de lucru al Comisiei de stat pentru reglementarea activității de întreprinzător.  Totodată, Proiectul hotărârii împreună cu Anexa acestuia și Nota de Fundamentare a fost expediat spre consultare către următoarele părți interesate:   * Asociația Businessului European; * Camera de Comerț Americană din Moldova; * Alianța Întreprinderilor Mici și Mijlocii din Moldova; * Centrul Național pentru Energie Durabilă; * Biroul Național de Statistică; * Organizația pentru Dezvoltarea Antreprenoriatului; * Supraten SA; * Termoelectrica SA; * CET Nord SA; * SA Moldtelecom; * SRL Sudzuker Moldova; * Franzeluța SA; * Bucuria SA; * SA JLC; * ÎM Regia Transport Electric; * ÎM Regia Autosalubritate; * ÎS Calea Ferată din Moldova; * Agenția Națională pentru Reglementare în Energetică; * Camera de Comerț și Industrie a Republicii Moldova.   Opiniile și obiecțiile parvenite din partea autorităților și instituțiilor publice precum și din partea altor părți interesate cu privire la proiectul Regulamentului propus au fost analizate și incluse în sinteza propunerilor și obiecțiilor la proiectul Regulamentului.  În conformitate cu pct. 239 din Regulamentul Guvernului, aprobat prin Hotărârea Guvernului nr. 610/2018 proiectul definitivat împreună cu nota informativă și sinteza a fost plasat pe pagina web oficială a Ministerului Energiei, compartimentul „Transparență decizională, consultări publice” și pe portalul guvernamental [www.particip.gov.md](http://www.particip.gov.md). |
| **7. Concluziile expertizelor** |
| În scopul respectării art. 34 și 37 din Legea nr. 100/2017 cu privire la actele normative, proiectul de hotărâre a fost supus expertizei anticorupție de către Centrul Național Anticorupție, și expertizei juridice de către Ministerul Justiției.  Astfel, conform Raportului anticorupție nr. EHG24/10061 din 24.10.2024 au fost constatate unele prevederi contradictorii sub aspectul reglementării periodicității (termenului) de realizare a auditurilor energetice și a reglementării modelului Raportului privind consum anual de energie primară.  Drept urmare a analizei recomandărilor prezentate, proiectul Regulamentului a fost îmbunătățit, conform comentariilor prezentate în sinteza la proiectul de Hotărâre.  În final, Raportul de expertiză menționează că implementarea prevederilor propuse, poate contribui la realizarea interesului public vizat de proiect, în sensul prevăzut de prevederile Legii integrității nr.82 din 25 mai 2017.  Cu referire la expertiza juridică este de menționat că aceasta a evidențiat careva obiecții și propuneri aferente atât proiectului de Hotărâre cât și proiectului Regulamentului, care au fost analizate și acceptate în modul corespunzător prevăzut de sinteza la proiectul de Hotărâre. |
| **8. Modul de încorporare a actului în cadrul normativ existent** |
| Aprobarea proiectului nu atrage după sine necesitatea modificării sau abrogării de acte normative în sensul aducerii acestora în concordanță cu reglementările acestuia. |
| **9. Măsurile necesare pentru implementarea prevederilor proiectului actului normativ** |
| Implementarea Prezentului Regulament va fi efectuată de către Centrul Național pentru Energie Durabilă și Inspectoratul Național pentru Supraveghere Tehnică prin conlucrarea și schimbul de informații cu Biroul Național de Statistică și întreprinderile mari care vor avea obligația de elaborare a auditurilor energetice. |

**Ministrul Energiei** /semnat electronic/ **Victor PARLICOV**

1. Fabricarea altor produse din minerale nemetalice (23), conform Clasificatorului Activităţilor din Economia Moldovei /CAEM, rev. 2/ [↑](#footnote-ref-1)
2. Industria alimentară (10), fabricarea băuturilor (11) și Fabricarea produselor din tutun (12) conform Clasificatorului Activităţilor din Economia Moldovei /CAEM, rev. 2/ [↑](#footnote-ref-2)